Author: Peter
Company: urad

Predkladacia správa

Informatívna správa o súhrnnom návrhu na racionalizáciu siete stredných odborných učilíšť  a stredísk praktického vyučovania sa predkladá na rokovanie vlády SR na základe úlohy B.3 z jej uznesenia č.718 z 13. septembra 2000 k Aktuálnym problémom financovania krajských a okresných úradov. 
Uvedený materiál, ako iniciatívny, predkladala ministerka financií. Zo záverov tohoto materiálu vyplývalo, že prednostovia krajských úradov v rámci racionalizačných opatrení navrhli doriešenie prechodu zriaďovateľskej funkcie k stredným odborným učilištiam a strediskám praktického vyučovania z rezortných ministerstiev na krajské úrady, s čím však dotknuté rezorty nesúhlasili. Odpovede na otázku, ako sa budú riešiť aktuálne problémy krajských a okresných úradov sa preto hľadali aj v oblasti racionalizácie siete stredných odborných učilíšť a stredísk praktického vyučovania.
V súvislosti s tým, v bode B.3. uznesenia č. 718 z 13. septembra 2000 uložila vláda ministrovi školstva v spolupráci s ministrom vnútra predložiť na rokovanie vlády  súhrnný návrh na racionalizáciu siete stredných odborných učilíšť a stredísk praktického vyučovania do 20. novembra 2000. Vypracovaniu tohoto súhrnného návrhu  malo predchádzať plnenie bodu B.2. predmetného uznesenia. Pre úplnosť uvádzame plné znenie tohoto bodu, v ktorom vláda uložila prednostom krajských úradov v spolupráci s ministrami hospodárstva, pôdohospodárstva, výstavby a regionálneho rozvoja, dopravy, pôšt a telekomunikácií a ministrom školstva pripraviť návrhy na racionalizáciu siete stredných odborných učilíšť a stredísk praktického vyučovania. Tieto predložiť Ministerstvu školstva SR do 31.októbra 2000. Vzhľadom na nepostačujúce návrhy , ktoré predkladali krajské úrady , požiadal minister školstva predsedu vlády SR o plnenie úlohy v novom termíne. Po posúdení odôvodnenia uvedeného v liste ministra školstva, vyjadril predseda vlády SR listom k  č. 2652/00-S zo dňa 1. decembra 2000 súhlas  s tým, aby bol súhrnný návrh na racionalizáciu siete stredných odborných učilíšť a stredísk praktického vyučovania predložený na rokovanie vlády do 20. februára 2001. 
V kontexte s uvedeným predkladaný materiál obsahuje stručný úvodný vstup do problematiky racionalizácie siete stredných škôl vrátane racionalizácie siete stredných odborných učilíšť i zoznamu stredísk praktického vyučovania, ďalej systémové opatrenia v sieti stredných odborných učilíšť a zozname stredísk praktického vyučovania zamerané na racionalizáciu výdavkov v odvetví školstva, doteraz realizované racionalizačné opatrenia v sieti stredných odborných učilíšť a zozname stredísk praktického vyučovania a sumárny návrh na  ich racionalizáciu  v nasledujúcom období.
	Informatívna správa o plnení  Bodu B.3. uznesenia  vlády SR je zaradená i do programu 11. rokovania  Medzirezortnej komisie pre racionalizáciu siete stredných škôl v Slovenskej republike, ktoré sa uskutoční dňa 27.2.2001 na Krajskom úrade v Banskej Bystrici. Členmi komisie sú i určení zamestnanci ministerstiev vnútra a financií, s ktorými bude informatívna správa osobitne prerokovaná.